भारतीय रिजर्व बैंक (आरबीआई) ने देश के तीन शीर्ष निजी बैंकों के मुख्य कार्यकारी अधिकारियों (सीईओ) के बोनस को लटका रखा है। इनमें आईसीआईसीआई बैंक की चंदा कोचर, एचडीएफसी बैंक के आदित्य पुरी और एक्सिस बैंक की शिखा शर्मा के नाम हैं। तीनों प्रमुखों के बोनस की रकम कुल मिलाकर छह करोड़ रुपए के आसपास बैठती है। यह रकम इन बैंकों के सीईओ को वित्त वर्ष 2016-17 के प्रदर्शन के लिए दी जानी है। आरबीआई ने नॉन परफॉर्मिंग एसेट्स (एनपीए) का हवाला देते हुए तीनों बैंकों के सीईओ के बोनस वाली रकम पर सवालिया निशान लगाए हैं। जानकारों का कहना है कि आरबीआई ने अभी तक प्रस्तावित बोनस के दस्तावेजों पर हस्ताक्षर नहीं किए हैं। हालांकि, आरबीआई और अन्य बैंक इस मसले पर किसी प्रकार की बात करने के लिए राजी नहीं हैं।